Gesoek: ŉ Professionele sjokolade-proeërFoto: Pixabay Die Amerikaanse maatskappy Mondelez, wat gewilde handelsmerke soos onder meer Cadbury, Milks en Oreo vervaardig, het pas ŉ ongelooflike geleentheid vir sjokolade-liefhebbers beskikbaar gestel: Dié maatskappy is op soek na ŉ professionele sjokolade-proeër. Mondelez het dié pos onlangs op die sosialemedia-diens vir beroepslui, Linked In, geadverteer. Die suksesvolle kandidaat sal by dié span in die Amerikaanse deelstaat Illinois moet aansluit. Sy of haar verantwoordelikhede sal onder meer wees om sjokolade te toets, te help met die proses om ŉ spesifieke soort sjokolade tot perfeksie te vervaardig en om nuwe produkte wêreldwyd bekend te stel. Hoe weet ek dat ek ŉ goeie kandidaat is? “Die perfekte kandidaat sal ŉ passie vir fyngebak hê, die vaardigheid om eerlik te wees wanneer hy ŉ mening moet lewer en iemand wat ywerig is om nuwe en vindingryke produkte te toets,” lui die advertensie. Die kandidaat moet natuurlik ook ŉ goeie woordeskat hê om sjokolade na afloop van ŉ proesessie te kan beskryf. Die professionele sjokolade-proeër sal na verwagting weekliks net meer as sewe uur tussen Dinsdag en Donderdag werk. Vir meer inligting oor die pos, besoek Linked In.